《同王六入西山寻白云僧》
明代·林鸿

秋山晚苍苍，引兴白云际。
方闻出谷钟，未返沿源骑。
跻攀霁心目，始到三摩地。
苔色阴际寒，松声静中细。
空僧此岩栖，心寂迹如寄。
经诵有时闲，了了见山翠。
抱琴者谁子，夙性贪幽致。
云卧复何为，冰弦写秋意。
西峰倏含景，石榻又假寐。
身寄孤鹤巢，梦如幽兰气。
夜分气候白，隐隐月初至。
阳涧澹空明，阴林破深邃。
久怀缁锡邻，颇与云山契。
章甫如可投，期君访灵畏。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。